พระราชกฤษฎีกาจัดตั้งส่วนราชการในมหาวิทยาลัยแม่โจ้ กระทรวงศึกษาธิการ พ.ศ. 2550

พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยแม่โจ้
กระทรวงศึกษาธิการ
พ.ศ. ๒๕๕๐
 

ภูมิพลอดุลยเดช ป.ร.
ให้ไว้ ณ วันที่ ๒๓ สิงหาคม
พ.ศ. ๒๕๕๐
เป็นปีที่ ๖๒ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการจัดตั้งส่วนราชการในมหาวิทยาลัยแม่โจ้
กระทรวงศึกษาธิการเสียใหม่ เพื่อให้เหมาะสมยิ่งขึ้น

อาศัยอำนาจตามความในมาตรา
๑๖ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๔๙ และมาตรา ๘ วรรคหนึ่ง
แห่งพระราชบัญญัติมหาวิทยาลัยแม่โจ้ พ.ศ. ๒๕๓๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาจัดตั้งส่วนราชการในมหาวิทยาลัยแม่โจ้ กระทรวงศึกษาธิการ พ.ศ.
๒๕๕๐

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิกพระราชกฤษฎีกาจัดตั้งส่วนราชการในมหาวิทยาลัยแม่โจ้
ทบวงมหาวิทยาลัย พ.ศ. ๒๕๔๐

มาตรา ๔ ให้จัดตั้งส่วนราชการในมหาวิทยาลัยแม่โจ้ กระทรวงศึกษาธิการ
ดังต่อไปนี้
(๑) สำนักงานอธิการบดี
(๒) คณะบริหารธุรกิจ
(๓) คณะผลิตกรรมการเกษตร
(๔) คณะวิทยาศาสตร์
(๕) คณะวิศวกรรมและอุตสาหกรรมเกษตร
(๖) สำนักวิจัยและส่งเสริมวิชาการการเกษตร

มาตรา ๕ ให้รัฐมนตรีว่าการกระทรวงศึกษาธิการรักษาการตามพระราชกฤษฎีกานี้


ผู้รับสนองพระบรมราชโองการ
พลเอก สุรยุทธ์ จุลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้
คือ เนื่องจากคณะธุรกิจการเกษตรมหาวิทยาลัยแม่โจ้ กระทรวงศึกษาธิการ ได้ปรับเปลี่ยนภารกิจการจัดการเรียนการสอนด้านบริหารธุรกิจโดยเพิ่มเติมสาขาวิชาให้การบริหารด้านวิชาการมีความเหมาะสมกับความต้องการของประชาชนและสังคมปัจจุบันสมควรแก้ไขชื่อ
คณะธุรกิจการเกษตร เป็น คณะบริหารธุรกิจ เพื่อให้สอดคล้องกับภารกิจการจัดการเรียนการสอน จึงจำเป็นต้องปรับปรุงพระราชกฤษฎีกาจัดตั้งส่วนราชการในมหาวิทยาลัยแม่โจ้
ทบวงมหาวิทยาลัย พ.ศ. ๒๕๔๐ เสียใหม่ และโดยที่มาตรา ๘ วรรคหนึ่ง แห่งพระราชบัญญัติมหาวิทยาลัยแม่โจ้
พ.ศ. ๒๕๓๙ บัญญัติให้การจัดตั้ง การรวม และการยุบเลิกสำนักงานอธิการบดี บัณฑิตวิทยาลัย
คณะ วิทยาลัย สถาบัน สำนัก ศูนย์ หรือหน่วยงานที่เรียกชื่ออย่างอื่นที่มีฐานะเทียบเท่าคณะ
ให้ตราเป็นพระราชกฤษฎีกาจึงจำเป็นต้องตราพระราชกฤษฎีกานี้









มณฑิตา/ผู้จัดทำ
๑๗ ธันวาคม ๒๕๕๓

วิภา/ตรวจ
๒๕ พฤษภาคม ๒๕๕๔


















































[๑] ราชกิจจานุเบกษา
เล่ม ๑๒๔/ตอนที่ ๕๑ ก/หน้า ๒๘/๕ กันยายน ๒๕๕๐